Svrček, Miloš, poslanec NR SR (2023-06-27):
Ďakujem pekne. Ja by som bližšie priblížil, že aký je dôvod predloženia tejto právnej úpravy. V rámci aj ústavnoprávneho výboru som predkladal pozmeňujúce návrhy, ktoré boli schválené. Riešili sa tam ďalšie legislatívno-technické úpravy, ale týmto návrhom predovšetkým dochádza k legislatívno-technickej úprave vôbec zavedenia toho pojmu „mladšie historické vozidlo“ do návrhu zákona. Čo to je mladšie historické vozidlo? Definovanie tohto pojmu, ktorými môžu byť iba vozidlá, ktoré majú preukaz mladšieho historického vozidla, by mal vydávať príslušný národný orgán medzinárodnej organizácie historických vozidiel, tzv. FIVA. Vozidlo musí byť vyrobené pred viac ako 20 rokmi, ale nie viac ako 30 rokmi a už sa nevyrába ako typ vozidla, je to historicky zachované, udržiavané vozidlo v pôvodnom stave a neprešlo žiadnou podstatou zmenou technických vlastnostní jeho hlavných súčastí, čiže obvykle by sa malo používať aj vo voľnom času, je prihlásené v evidencii vozidiel a po dosiahnutí veku 30 rokov má nárok na preukaz historického vozidla. Určiť by sa mal aj štátny orgán Slovenskej republiky, ktorý môže vydávať preukaz mladšieho historického vozidla po splnení všetkých podmienok, ktoré upravuje zákon. Ja som spomenul aj v rámci úvodného slova pojem „youngtimer“. Ide o mladšie historické vozidlo, ktoré by malo pomôcť zachrániť to dedičstvo v rámci automobilizmu. Automobilový priemysel, tzv. fenomén 20. storočia, je dnes už bežnou súčasťou našich životov a je určite aj dôležitý míľnik dejín ľudstva a vďaka nemu aj rastie, to si musíme otvorene povedať, ekonomika, zamestnáva státisíce ľudí po celom svete, zachraňuje životy, pomáha v práci a stal sa aj koníčkom, ktorý tvorí ekonomické a kultúrne hodnoty. Aby bol zachovaný ten odkaz automobilizmu, tak zberatelia, múzeá i jednotlivci sa v rôznych hĺbkach venujú práve jeho histórii, a to je udržiavať, zachraňovať, pri špeciálnych príležitostiach aj propagovať historické vozidlá, ktoré stáli pri rozmachu tohto fascinujúceho odvetvia dávajúceho ľudstvu slobodu, skracujúceho vzdialenosti a prehlbujúceho, zbližujúceho vôbec rodiny. Slovensko by podľa môjho názoru nemalo stáť bokom, v našom regióne tiež časť zberateľov, takých renovátorov, uchovávateľov, ktorí veria tým hodnotám automobilizmu, sú pomerne širokou obcou, ktorá rastúci trend. Nová kategória umožní mladým vodičom vstúpiť do sveta áut, ktoré sú veteránmi a ktoré bývajú spravidla tým spúšťačom záujmu o históriu automobilizmu. Popritom rámcovo sa vytriedi zo zástupcu uchádzačov hodnotovo vzácny status s potenciálom na status historického vozidla, a na ten by nemali dosiahnuť automobily či motocykle po neodborných úpravách, tzv. tuningu, bez spoločenského, technického či dizajnového významu. Aby bol tento proces správne pochopení, potrebujeme aj aby bol vytvorený ten legislatívny rámec, aby to bolo zakotvené aj v zákone, aby to nebolo postavené na subjektívnych dojmoch, ale aby to bolo presne zakotvené aj v legislatíve. Takže v krátkosti toto je hlavný dôvod, prečo prichádzame s takýmto návrhom zákona, samozrejme, že zákon bol aj odkomunikovaný s ministerstvom dopravy, so sekciou cestnej dopravy, takže v tomuto svetu automobilizmu, kde by sme zaviedli tento pojem „youngtimer" by sme pomohli aj touto legislatívnou úpravou. Za mňa asi všetko, ďakujem pekne.